Diari Oficial de la Generalitat Valenciana


Sumari del DOGV 2843, del 08-10-1996 (1996/839491)

RESOLUCIÓ de 23 de setembre de 1996, del conseller de Sanitat i Consum, sobre sol·licituds d'autorització d'oficines de farmàcia.
---------------------------------------------------------------------------------------------------------------------------------

### Dades del document

Número de DOGV
:   2843

Data del DOGV
:   08-10-1996

Secció del DOGV
:   ALTRES DISPOSICIONS

Número del document
:   1996/839491


Data del document
:   23-09-1996

Organisme emissor
:   Conselleria de Sanitat i Consum

Tipus de document
:   Resolució

RESOLUCIó de 23 de setembre de 1996, del conseller de Sanitat i Consum, sobre sol·licituds d'autorització d'oficines de farmàcia.   
El Reial Decret-Llei 11/1996, de 17 de juny, d'ampliació del servei farmacèutic a la població, assigna a les comunitats autònomes l'establiment de criteris específics de planificació per a l'autorització d'oficines de farmàcia, a l'objecte d'ordenar l'assistència farmacèutica a la població, previsió que en el cas de la Comunitat Autònoma Valenciana confirma la competència exclusiva que hi atribueix l'article 31.19 de l'Estatut d'Autonomia en matèria d'ordenació farmacèutica, sense perjudici del que dispose el número 16 de l'article 149.1 de la Constitució, competència a la qual convé afegir la que, amb el mateix caràcter d'exclusiva, deté la Generalitat, de conformitat amb l'apartat 22 del mateix article 31 de l'Estatut, en relació amb l'exercici de les professions titulades, sense perjudici del que disposen els articles 36 i 139 de la Constitució.  
En exercici de les competències exclusives esmentades, és propòsit del Consell de la Generalitat trametre com més prompte millor a les Corts Valencianes un projecte de Llei d'Ordenació Farmacèutica el qual recollirà adequadament les peculiars necessitats assistencials de la població valenciana juntament amb una equilibrada ponderació de les legítimes aspiracions del sector.  
Mentre no s'aprove tal ordenació farmacèutica valenciana, s'ha de tenir en compte que el Reial Decret-Llei 11/1996, en la disposició derogatòria única, deixa sense efecte, pel que fa al règim d'obertura de noves oficines de farmàcia en zones urbanes, el que disposa el Reial Decret 909/1978, de 14 d'abril, i també la normativa que el desplega, en tot allò que s'opose al que estableix la norma esmentada.  
D'una altra banda, la disposició transitòria única del reial decret-llei esmentat preveu que les comunitats autònomes determinaran, en cada cas, el caràcter d'urbanes de les zones de salut, a efecte de les sol·licituds que es tramiten a partir de l'entrada en vigor del reial decret-llei, mentre que l'article 2.3 estableix que l'autorització d'oficines de farmàcia es tramitarà d'acord amb principis de concurrència competitiva, transparència, mèrit i capacitat, amb el procediment específic previ que establisquen les comunitats autònomes, en el qual es podrà preveure l'exigència de fiances o garanties que -sense perjudici del respecte a la seguretat jurídica i la correcta tramitació dels procediments- asseguren un desenvolupament adequat, en temps i forma, de les actuacions.  
El buit normatiu que, en virtut de la seua disposició derogatòria, provoca l'entrada en vigor del reial decret-llei, que es va produir l'endemà de publicar-se en el Butlletí Oficial de l'Estat, no ha impedit que, des de la publicació de l'esmentat reial decret-llei i fins i tot abans, des que els mitjans de comunicació donaren notícia de la seua aprovació, s'hagen presentat dotzenes de milers de sol·licituds d'autorització de noves oficines de farmàcia, sol·licituds la tramitació de les quals resulta jurídicament impossible mentre la Generalitat no dicte la norma que, amb el rang adequat, determine les zones de caràcter urbà o distint -a l'efecte de l'obertura de noves farmàcies- i establisca el procediment específic de tramitació de les sol·licituds, amb subjecció als principis exposats més amunt.  
En conseqüència, en virtut del que disposa l'article 72 de la Llei 30/1992, de 26 de novembre, i amb la finalitat d'assegurar l'eficàcia de les resolucions que en el seu moment hi pogueren recaure, pertoca suspendre provisionalment i amb caràcter urgent per les raons anteriorment exposades, la tramitació de les referides sol·licituds fins que, com més prompte millor, es dicte la norma també al·ludida.  
Finalment, en el marc del que disposa l'incís final dels articles 59.5 i 60.1 de la llei esmentada, procedeix la publicació d'aquesta resolució en el Diari Oficial de la Generalitat Valenciana, sense perjudici que aquesta es difonga pels mitjans de comunicació, com també en els taulers d'anuncis dels col·legis oficials de farmacèutics i de la Conselleria de Sanitat i Consum - àrea de Planificació Sanitària i les direccions territorials de la Conselleria de Sanitat i Consum.  
En atenció d'aquestes consideracions i a proposta del secretari general de Sanitat i Consum, resolc:  
Primer  
Suspendre la tramitació de totes les sol·licituds sobre autorització de noves oficines de farmàcia presentades o que es presenten a l'empara del Reial Decret-Llei 11/1996, de 17 de juny, mentre no es dicte la disposició del rang adequat que, en l'àmbit de la Comunitat Valenciana, determine la planificació farmacèutica del territori a què fan referència l'esmentat reial decret-llei i el procediment administratiu específic de tramitació de les sol·licituds.  
En qualsevol cas, aquesta suspensió no podrà tenir una duració a 6 mesos, comptadors a partir de la publicació en el Diari Oficial de la Generalitat Valenciana.  
Segon  
Aquesta resolució es publicarà en el Diari Oficial de la Generalitat Valenciana, segons que estipulen els articles 59.5 i 60.1 de la Llei 30/1992, de Règim Jurídic de les Administracions Públiques i del Procediment Administratiu Comú, i s'anunciarà en els diaris de major difusió a la Comunitat Valenciana, i també en els taulers d'anuncis dels col·legis oficials de farmacèutics d'Alacant, Castelló i València i de la Conselleria de Sanitat i Consum - àrea de Planificació Sanitària i direccions territorials de la Conselleria de Sanitat i Consum.  
Contra aquesta resolució, i amb la comunicació prèvia a aquest òrgan prevista en l'article 110.3 de la Llei 30/1992, es podrà interposar recurs contenciós administratiu, davant la sala d'aqueix ordre jurisdiccional del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat Valenciana.  
València, 23 de setembre de 1996.- El conseller de Sanitat i Consum: Joaquín Farnós Gauchía.